CELEX: 32015D1612
Language: lt
Date: 1442966400000
Title: 2015 m. rugsėjo 23 d. Komisijos įgyvendinimo sprendimas (ES) 2015/1612, kuriuo iš dalies keičiamas Sprendimas 2008/961/EB dėl trečiųjų šalių vertybinių popierių emitentų naudojimosi tam tikros trečiosios šalies nacionaliniais apskaitos standartais ir tarptautiniais finansinės atskaitomybės standartais rengiant konsoliduotas finansines ataskaitas (pranešta dokumentu Nr. C(2015) 6369) (Tekstas svarbus EEE)

25.9.2015   
            
            
               LT
            
            
               Europos Sąjungos oficialusis leidinys
            
            
               L 249/26
            
         KOMISIJOS ĮGYVENDINIMO SPRENDIMAS (ES) 2015/1612
   2015 m. rugsėjo 23 d.
   kuriuo iš dalies keičiamas Sprendimas 2008/961/EB dėl trečiųjų šalių vertybinių popierių emitentų naudojimosi tam tikros trečiosios šalies nacionaliniais apskaitos standartais ir tarptautiniais finansinės atskaitomybės standartais rengiant konsoliduotas finansines ataskaitas
   
      
         (pranešta dokumentu Nr. C(2015) 6369)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2004 m. gruodžio 15 d. Europos Parlamento ir Tarybos direktyvą 2004/109/EB dėl informacijos apie emitentus, kurių vertybiniais popieriais leista prekiauti reguliuojamoje rinkoje, skaidrumo reikalavimų suderinimo, iš dalies keičiančią Direktyvą 2001/34/EB (1), ypač į jos 23 straipsnio 4 dalies trečią pastraipą,
   kadangi:
   
               (1)
            
            
               pagal Direktyvos 2004/109/EB 23 straipsnį trečiosios šalies emitentams galima netaikyti reikalavimo parengti konsoliduotas finansines ataskaitas pagal Sąjungoje priimtus tarptautinius finansinės atskaitomybės standartus (TFAS), jeigu tos trečiosios šalies bendruosiuose apskaitos principuose (BAP) nustatyti lygiaverčiai reikalavimai. Siekiant įvertinti tos trečiosios šalies BAP lygiavertiškumą priimtiems TFAS, Komisijos reglamente (EB) Nr. 1569/2007 (2) pateikiama lygiavertiškumo apibrėžtis ir nustatomas trečiosios šalies BAP lygiavertiškumo nustatymo mechanizmas;
            
         
               (2)
            
            
               svarbu įvertinti tų šalių, kurios ėmėsi priemonių savo apskaitos standartams suderinti su TFAS arba priimti TFAS, pastangas. Todėl Reglamentą (EB) Nr. 1569/2007 reikėtų iš dalies pakeisti, kad laikino lygiavertiškumo laikotarpis būtų pratęstas iki 2016 m. kovo 31 d.;
            
         
               (3)
            
            
               Komisijos sprendime 2008/961/EB (3) nustatyta, kad iki finansinių metų, prasidedančių 2015 m. sausio 1 d. arba vėliau, trečiųjų šalių emitentams leidžiama rengti metines ir pusmečio konsoliduotas finansines ataskaitas pagal Indijos BAP;
            
         
               (4)
            
            
               Indijos Vyriausybė ir Indijos licencijuotų apskaitininkų institutas viešai įsipareigojo iki 2011 m. gruodžio 31 d. priimti TFAS, siekiant visiškos Indijos BAP atitikties TFAS iki tos datos. Šis procesas užtruko. 2014 m. spalio mėn. Europos vertybinių popierių ir rinkų institucija (EVPRI) pateikė Komisijai Indijos BAP lygiavertiškumo ataskaitą. Šioje ataskaitoje EVPRI pastebėjo, kad Indijos BAP kai kuriais atžvilgiais skiriasi nuo TFAS ir praktikoje šie skirtumai gali būti reikšmingi;
            
         
               (5)
            
            
               2014 m. kovo mėn. Indijos licencijuotų apskaitininkų institutas paskelbė naują Indijos BAP suderinimo su TFAS veiksmų įgyvendinimo planą. 2015 m. sausio 2 d. Indijos įmonių reikalų ministerija paskelbė persvarstytą Indijos BAP veiksmų įgyvendinimo planą, pagal kurį BAP bus suderinti su TFAS. Šiame veiksmų plane numatoma, kad su TFAS suderintus Indijos BAP visos biržinės bendrovės privalės naudoti 2016 m. balandžio 1 d. arba vėliau prasidedančiais ataskaitiniais laikotarpiais. Tačiau lieka neaiškus TFAS atitinkančios atskaitomybės sistemos įgyvendinimo grafikas ir TFAS vykdymo užtikrinimas;
            
         
               (6)
            
            
               atitinkamai pereinamąjį laikotarpį reikėtų pratęsti iki 2016 m. kovo 31 d., kad trečiųjų šalių emitentai Sąjungoje galėtų rengti metines ir pusmečio finansines ataskaitas pagal Indijos BAP. Šio papildomo laikotarpio turėtų užtekti, kad Indijos valdžios institucijos užbaigtų Indijos BAP derinimą su TFAS;
            
         
               (7)
            
            
               kadangi pereinamasis laikotarpis, kuriam Sprendimu 2008/961/EB Indijos BAP suteiktas lygiavertiškumo statusas, baigėsi 2014 m. gruodžio 31 d., siekiant teisinio aiškumo, šis sprendimas turėtų būti taikomas nuo 2015 m. sausio 1 d.;
            
         
               (8)
            
            
               todėl Sprendimas 2008/961/EB turėtų būti atitinkamai iš dalies pakeistas;
            
         
               (9)
            
            
               šiame sprendime numatytos priemonės atitinka Europos vertybinių popierių komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sprendimo 2008/961/EB 1 straipsnio trečioje pastraipoje data „2015 m. sausio 1 d.“ pakeičiama data „2016 m. balandžio 1 d.“
   2 straipsnis
   Šis sprendimas skirtas valstybėms narėms.
   Šis sprendimas taikomas nuo 2015 m. sausio 1 d.
   
      Priimta Briuselyje 2015 m. rugsėjo 23 d.
      
         
            Komisijos vardu
         
         Jonathan HILL
         
            Komisijos narys
         
      
   
   
      (1)  OL L 390, 2004 12 31, p. 38.
   
      (2)  2007 m. gruodžio 21 d. Komisijos reglamentas (EB) Nr. 1569/2007, nustatantis trečiosios šalies vertybinių popierių emitentų taikomų apskaitos standartų lygiavertiškumo nustatymo mechanizmą pagal Europos Parlamento ir Tarybos direktyvas 2003/71/EB ir 2004/109/EB (OL L 340, 2007 12 22, p. 66).
   
      (3)  2008 m. gruodžio 12 d. Komisijos sprendimas 2008/961/EB dėl trečiųjų šalių vertybinių popierių emitentų naudojimosi tam tikros trečiosios šalies nacionaliniais apskaitos standartais ir tarptautiniais finansinės atskaitomybės standartais rengiant konsoliduotas finansines ataskaitas (OL L 340, 2008 12 19, p. 112).